C 136/19

Produkto specifikacijos, iš dalies pakeistos patvirtinus nereikšmingą pakeitimą pagal Europos Parlamento ir Tarybos reglamento (ES) Nr. 1151/2012 53 straipsnio 2 dalies antrą pastraipą, paskelbimas

(2021/C 136/09)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

Su šio nereikšmingo pakeitimo patvirtinimo paraiška galima susipažinti Komisijos duomenų bazėje eAmbrosia.

BENDRASIS DOKUMENTAS

„MEJILLÓN DE GALICIA“ / „MEXILLÓN DE GALICIA“

ES Nr. PDO-ES-0165-AM02 – 2020 9 18

SKVN (x) SGN ( )

1. Pavadinimas

„Mejillón de Galicia“ / „Mexillón de Galicia“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis [nurodyta XI priede]

1.7 klasė. Šviežia žuvis, moliuskai, vėžiagyviai ir žuvies produktai

3.2. Produkto, kurio pavadinimas nurodytas 1 punkte, aprašymas

Šviežios Mytilus galloprovincialis rūšies midijos, auginamos naudojant plūdriųjų platformų arba plaustų („batea“) sistemą.

Tai dvigeldžiai moliuskai, kurių kriauklę sudaro dvi vienodos geldelės iš kalcio karbonato, padengtos sluoksniu, kuris vadinamas periostrakumu. Kadangi pagrindinis gamybos regionas yra Galisijos užtvindyti upių slėniai, kuriuose gausu jūrinės floros ir faunos, tokios rūšys kaip polipai, daugiašerės žieduotosios kirmėlės, samangyviai (bryozoa) ir dumbliai neretai prisitvirtina prie periostrakumo

Mėsingoji dalis yra geldelių viduje. Ji paprastai yra kreminės oranžinės spalvos ir sudaryta iš dviejų mėsingų skiltelių su vingiuota tamsiai violetine juostele.

Kad midijos į šviežių produktų rinką būtų pateikiamos su saugomos kilmės vietos nuoroda „Mejillón de Galicia“, jos turi būti vežamos į Reglamente (EB) Nr. 853/2004 nurodytus valymo centrus. Jos taip pat turi būti valomos naudojant jūros vandenį iš Galisijos užtvindytų upių slėnių A Korunjos ir Pontevedros provincijose, siekiant užtikrinti, kad su auginimo geografiniais veiksniais susijusi kokybė ir charakteristikos išliktų nepakitusios.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visos operacijos – nuo sėklų gavimo iki galutinio produkto apdorojimo prieš parduodant ir pateikiant rinkai – turi būti atliekamos nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Taryba išduoda savo etiketes, kuriomis turi būti paženklintos visos midijų su saugomos kilmės vietos nuoroda pakuotės. Ant etiketės po logotipu turi būti aiškiai užrašyta „Denominación de Origen Protegida Mexillón de Galicia“ (Saugoma kilmės vietos nuoroda „Mexillón de Galicia“). Etiketėse taip pat turi būti nurodyti kontrolės kodai, kurie specifiškai identifikuoja midijas pagal nustatytus parametrus.

Produktai, kuriuos gaminant (taip pat technologiškai apdorojant arba konservuojant) SKVN „Mejillón de Galicia“ žymimos midijos naudojamos kaip pirminė žaliava, gali būti pateikiami vartotojui pakuotėse su ES logotipu, kuris yra pasirinktinai naudojamas ir pateikiamas kartu su nuoroda „elaborado con Denominación de Origen Protegido Mejillón de Galicia“ (pagaminta naudojant SKVN „Mejillón de Galicia“) priekinėje dalyje tokio pat dydžio raidėmis kaip ta SKVN, arba mažesnėmis raidėmis, jei:

— SKVN „Mejillón de Galicia“ žymimos midijos buvo sertifikuotos ir yra būtinas atitinkamos kategorijos produktų komponentas, ir

— veiklos vykdytojams yra suteikta teisė naudoti nuorodą „Elaborado con Denominación de Origen Protegida Mejillón de Galicia“.

Šiuo atžvilgiu Reguliavimo taryba, kaip intelektinės nuosavybės teisių, suteiktų įregistravus saugomą kilmės vietos nuorodą „Mejillón de Galicia“, savininkė, leis naudoti visų produktų, kurie buvo technologiškai apdoroti ir konservuojami, etiketėse esančias formuluotes ir logotipus.

Tuos subjektus, kuriems leidžiama naudoti žodžius „elaborado con Denominación de Origen Mejillón de Galicia“, Reguliavimo taryba registruoja atitinkamuose registruose, ir užtikrina produktų atitiktį ir teisingą formuluočių ir logotipų naudojimą.

4. Glaustas geografinės vietovės apibūdinimas

Auginimo teritorija yra vidaus jūrinė aplinka Galisijos užtvindytuose upių slėniuose A Korunjos ir Pontevedros provincijose, kuriose leidžiama auginti midijas naudojant plaustų sistemą. Teritoriją sudaro šios vietovės: Ría de Ares-Sada, Ría de Muros-Noia, Ría de Arousa, Ría de Pontevedra y Ría de Vigo.

Valymo (siuntimo) teritorija apsiriboja pakrančių A Korunjos ir Pontevedros provincijomis.

5. Ryšys su geografine vietove

Kalbant apie istorinį ryšį, midijos nuo seno buvo pirmųjų Galisijos pakrančių gyventojų maistas. Apie tai byloja radiniai įtvirtintose gyvenvietėse (isp. castros) ir istoriniai dokumentai (Navaz, 1942, Vázquez Varela ir García Quintela, 1998, VVAA 1988 ir 1998, Senén-López Gómez, 1999). Pradedant nuo ištakų, reikėtų paminėti, kad midijos buvo naudojamos svarbiausiais gastronominiais momentais (pavyzdžiu, Habsburgų dinastijos ispaniškuosiuose rūmuose karališkajam marinatui „escabeche real“). Be abejo Galisijos ir jos pakrantės istorija yra glaudžiai susijusios su midijomis. Šis ryšys užsimezgė dar VI a. pr. Kr. ir nenutrūko iki šių dienų, kaip rodo daugybė toponimų, mažybinių vardų, kulinarinių švenčių (isp. mejillonadas) ir kt. Galisijos kraštovaizdis dabar neįsivaizduojamas be plaustų užlietuose upių slėniuose, kurie atspindi midijų sektoriaus plėtotę. Netgi buvo sukurta specifinių žodžių, susijusių su midijų auginimu: mexilla (midijų veisimas), retinimas (dalis gamybos proceso) ir kt. Tokia istorinė tradicija, turėjo įtakos ypatingos tarptautiniu lygmeniu pripažintos Galisijos auginimo sistemos, kurioje naudojama tam tikslui sukurta įranga ir medžiagos, tradiciniai metodai bei gaunamas išskirtinis produktas, plėtotei (López Capont, 1973; López Capont ir Fidalgo Fernįndez, 1977; Otero Pedrayo, 1980.; Lorenzo, 1982; Calo-Lourido, 1985 a, b ir c).

Kalbant apie ryšį su natūralia aplinka, Galisijos upių slėniai laikomi ekosistemomis ir svarbiu pirminės produkcijos šaltiniu, įskaitant dvigeldžių moliuskų ir ypač midijų auginimą. Šios rūšys yra apatiniame mitybos grandinės lygyje, o tai būtina sąlyga siekiant didelio derliaus. Užtvindytų Galisijos upių slėnių midijų produkcijos skirtumai (augimas ir mantijos dydis) priklauso nuo fiziologinių prisitaikymo procesų, susijusių su maistingų medžiagų įsisavinimu (Fernandez Reiriz ir Labarta). Užtvindytuose Galisijos upių slėniuose auginamų midijų išskirtinė kokybė priklauso nuo jų prisitaikymo prie ekosistemos, kur jos auginamos ir yra tiesiogiai susijusi su esamu maistu ir jo kokybe.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://mar.xunta.gal/sites/default/files/fileadmin/arquivos/mar/prego_condicions_dop_mexillon_de_galicia_2020.pdf

(1) OL L 179, 2014 6 19, p. 17.